
 12.4.2022
 BG
 Официален вестник на Европейския съюз
 L 114/49
 РЕГЛАМЕНТ ЗА ИЗПЪЛНЕНИЕ (ЕС) 2022/594 НА КОМИСИЯТА
 от 8 април 2022 година
 за изменение на Регламент (ЕО) No 474/2006 по отношение на списъка на въздушните превозвачи, които са предмет на оперативна забрана или оперативни ограничения в границите на Съюза
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 2111/2005 на Европейския парламент и на Съвета от 14 декември 2005 г. за създаване на списък на Общността на въздушните превозвачи, предмет на оперативна забрана в границите на Общността, и за информиране на пътниците на въздушния транспорт за самоличността на опериращите въздушни превозвачи и за отмяна на член 9 от Директива 2004/36/ЕО (1), и по-специално член 4, параграф 2 от него,
 като има предвид, че:
 (1)
 С Регламент (ЕО) No 474/2006 на Комисията (2) бе установен списъкът на въздушните превозвачи, на които е наложена оперативна забрана в границите на Съюза.
 (2)
 Въздушните превозвачи, сертифицирани от Руската федерална агенция за въздушен транспорт (FATA), не са включени в приложение А или Б към Регламент (ЕО) No 474/2006, с изключение на въздушния превозвач SKOL Airline LLC, който беше добавен в приложение А с Регламент за изпълнение (ЕС) 2021/2070 на Комисията (3).
 (3)
 Някои държави — членки на Европейския съюз (ЕС), и Агенцията за авиационна безопасност на Европейския съюз („Агенцията“) съобщиха на Комисията информация в съответствие с член 4, параграф 3 от Регламент (ЕО) No 2111/2005, която може да е от значение в контекста на актуализирането на този списък. Такава информация беше предоставена и от трети държави и международни организации. Предоставената информация беше надлежно взета под внимание от Комисията при вземането на решение дали е целесъобразно да се актуализира списъкът.
 (4)
 Съгласно споразумението, сключено през 1999 г. между Бермудските острови и Русия за прилагане на член 83а от Конвенцията за международно гражданско въздухоплаване, подписана в Чикаго на 7 декември 1944 г. („Чикагската конвенция“), който се отнася до прехвърлянето на функциите и задълженията по регулаторен надзор, съдържащи се в приложения 1, 2 и 6 към Чикагската конвенция, що се отнася до въздухоплавателните средства, вписани в регистъра на Бермудските острови, които се експлоатират от сертифицирани от FATA въздушни превозвачи, на 14 март 2022 г. органът за гражданско въздухоплаване (BCAA) на Бермудските острови уведоми FATA с общо известие GEN-01-2022, че удостоверенията за летателна годност на всички наети въздухоплавателни средства, регистрирани на Бермудските острови и експлоатирани от въздушни превозвачи, сертифицирани от FATA, ще бъдат временно прекратени, считано от 12 март 2022 г., в 23,59 UTC, въз основа на убеждението, че поддържането на летателната годност на тези въздухоплавателни средства не може повече да бъде осигурено.
 (5)
 Съгласно споразумението, сключено през 2002 г. между Ирландия и Русия за прилагането на член 83а от Чикагската конвенция, който се отнася до прехвърлянето на функциите и задълженията по регулаторен надзор, съдържащи се в приложения 1, 2 и 6 към Чикагската конвенция, що се отнася до въздухоплавателните средства, вписани в регистъра на Ирландия, които се експлоатират от сертифицирани от FATA въздушни превозвачи, на